Bertel Haarder (V), 2009-05-19:
Tak for den brede tilslutning til forslaget, som måske nok har haft en lidt svær fødsel, men som nu ender med at få bred opbakning.
For at afklare den strid, der opstod imellem den konservative ordfører og den socialdemokratiske ordfører, vil jeg gerne læse op, hvad der står i den trepartsaftale, som har ført til dette lovforslag.
Lederuddannelserne skal være opbygget i moduler, så den enkelte leder kan sammensætte et individuelt og målrettet uddannelsesforløb med progression.
Uddannelserne skal indeholde et tværgående grundforløb, 30 ECTS-point.
Grundforløbet skal bl.a. tage udgangspunkt i de særlige vilkår og værdier og krav til faglighed i den offentlige sektor.
Herudover skal der være supplerende moduler, som rækker op til diplomniveau, 60 ECTS-point.
Kravene om kvalitet, relevans m.v. skal sikres ved certificering af uddannelserne og auditering af udbyderne i henhold til kravspecifikation.
Alle offentlige og private lederuddannelser, der opfylder de fælles certificeringskrav, kan udbydes som anerkendt lederuddannelse.
En styregruppe skal med dette udgangspunkt udarbejde et samlet forslag osv. Jeg ville gerne læse det hele op, for at det tydeligt kan fremgå, at det, regeringen har gjort, er at leve op til en særdeles velbegrundet aftale indgået med de to store velfærdsaktører, nemlig kommunerne og regionerne.
Og kravet var, som der står i aftalen, at man skal kunne bygge videre på sin lederuddannelse.
Når uddannelseselementerne skal certificeres, er det, fordi de skal give merit for tilsvarende moduler på en eller flere diplomuddannelser.
Det er altså, for at man så at sige kan bygge oven på sin lederuddannelse.
Og jeg er uendelig tilfreds med, at det efter lange forhandlinger mellem kommunerne, regionerne og Finansministeriet er lykkedes at finde en model, og at det nu også er lykkedes at få enighed her i Folketinget om den.
I den forbindelse har vi så øget Certificeringsrådet med tre medlemmer, og det er så blevet sådan, at Certificeringsrådets medlemmer udpeges af undervisningsministeren efter indstilling fra finansministeren, Danske Regioner, Kommunernes Landsforening, LO, FTF, AC og professionshøjskolernes rektorkollegium.
Man kan jo altid diskutere, om råd skal være store eller små, men når der nu var et ønske om at få en bredere repræsentation, skulle det jo ikke komme an på det, som det hedder på jysk.
Så fik vi endvidere slået fast, at Certificeringsrådet får kompetence til at foretage en faglig vurdering af de faglige ekspertudvalgs indstilling om certificering eller afslag på certificering, at Certificeringsrådet træffer sin afgørelse med almindelig stemmeflerhed, og at ved stemmelighed er formandens stemme afgørende.
Så er det også blevet præciseret, eller det vil blive præciseret, at Certificeringsrådets afgørelser kan indbringes for undervisningsministeren, når klagen vedrører retlige spørgsmål.
Og så er der lige til sidst spørgsmålet om, at man kan gå ned på 5 ECTS-point.
Det findes allerede i dag.
Det gælder HD, den erhvervsøkonomiske diplomuddannelse, diplomuddannelsen i journalistisk arbejde og i rammebekendtgørelserne for de merkantile og tekniske diplomuddannelser.
Det er f.eks. tilfældet for den nye masteruddannelse i offentlig ledelse, som også er etableret som opfølgning på trepartsaftalen.
Så der er altså rigtig god fornuft i det, vi nu vedtager, og jeg er glad for, at kernen i det, som regeringen lagde frem, i enhver henseende står tilbage, men jeg er lige så glad for, at der nu er et meget bredt flertal, som stemmer for det.
Og så skal vi jo om 3 år evaluere, hvordan det er gået, med henblik på om der skal ske ændringer, og i den forbindelse vil alle forligspartier stå frit.